# הקופסה הכחולה

הקופסה הכחולה היא גלגול מודרני של קופסת הצדקה המסורתית ונועדה לאיסוף תרומות מיהודים לשם רכישת קרקעות בארץ ישראל, על ידי "קרן קימת לישראל", קרן לאומית לגאולת אדמות, שעל הקמתה הוחלט בקונגרס הציוני העולמי החמישי ב-1901. את הרעיון הגה הפרופסור והרב צבי הרמן שפירא, אבי רעיון הקרן הלאומית, כבר בשנת 1884, אך מי שמימש אותו לראשונה היה פקיד בנק בשם חיים קליינמן, בעיירה בפולין, שהציב בבנק שבו עבד "קופסא ארצישראלית" לאיסוף תרומות לפעילות הקרן. הרעיון תפס תאוצה לאחר שקליינמן שלח מכתב לעיתון, שבו הציע להציב קופסאות שכאלה במקומות נוספים. עד מלחמת העולם השנייה כבר הופצו באירופה כמיליון קופסאות.

לקופסאות היו מגוון עיצובים וצבעים במהלך השנים, עד שבשנות ה-30 של המאה העשרים עוצבה הקופסה הכחולה המוכרת, קופסת פח שבצידה האחד מגן דוד ובצידה השני מפת ארץ ישראל בצבע לבן על רקע כחול. לאחר קום המדינה שימשו התרומות לפיתוח הארץ על ידי קק"ל, ששימשה זרוע ביצועית של המוסדות הלאומיים הציוניים. פיתוח הארץ נמשך גם כיום, בתחומי הייעור, החינוך, המים, שימור הסביבה ופיתוח בר קיימא. הקופסה הכחולה הפכה לסמל של קק"ל שנלווה לו גם ערך חינוכי, והיא שימשה כאמצעי חשוב להפצת הרעיון הציוני ולחיזוק הקשר של יהודים בארץ ובתפוצות לארץ ישראל ולאדמותיה. הקופסא הכחולה הוצבה בקהילות יהודיות בארץ ובעולם, במרכזים שונים ובכיתות בבתי ספר.

הידעת? בבתים ובמוסדות חינוך רבים התקיים טקס שבועי סביב הקופסה הכחולה, בהשתתפות פעילה של הורים ומחנכים, שבו עודדו ילדים לתרום חלק מדמי הכיס שלהם.

**חידה:**

בצד אחד שלי יש מגן דוד, ובצד השני מפת ארץ ישראל. מתחת למפה כתובות המילים "קרן קימת לישראל". בתחילת דרכי, הכסף שנאסף בי סייע לגאולת קרקעות בארץ ישראל. מי אני?

**משימה**: החתימו כמה שיותר משתתפים, שהם או בני משפחתם תרמו בדרך זו לקק"ל.

# ביופילטר

טכנולוגיית הביופילטר היא טכנולוגיה ירוקה לטיהור מי גשם והחדרתם למי התהום, שפותחה באוסטרליה על ידי חוקר ישראלי ועמיתיו, וכבר מיושמת בהצלחה על ידי קק"ל בשלוש ערים בישראל. הטכנולוגיה מבוססת על תהליכים טבעיים (ביולוגיים ופיזיקליים) ומאפשר ניקוי וטיהור של מי נגר עירוניים. מֵי נֶגֶר הם מים שזורמים על פני הקרקע, כיוון שהאדמה ספוגה עד למקסימום והמים אינם מסוגלים לחלחל לתוכה. מקור המים הוא בגשמים, קרחונים, או שלג. הטיהור מאפשר לנצל את המים לצרכים שונים ובכך להקל על מצוקת המים בישראל. שיטה ייחודית זו מאפשרת לנצל ולאגום מים רבים, במקום שילכו לאיבוד. מערכת הביופילטר מטהרת את מי הנגר העלי המזוהמים שנאגמו, באמצעות שילוב של זני צמחים ייחודיים, חיידקים בעלי תיאבון לחומרים המזיקים לאיכות המים ושכבות של חול ואדמה, למים באיכות שמתאימה לשתייה, או להשקיה.

**חידה**: קוראים לי ביופילטר. מי אני?

א. מכונה מיוחדת להכנת קפה.

ב. מכונה מיוחדת לטחינת פולי קפה.

ג. מערכת שמנקה מים שאינם מחלחלים אל הקרקע כדי לנצלם לצרכים שונים.